CELEX: 32012R0470
Language: sk
Date: 2012-06-04 00:00:00
Title: Nariadenie Komisie (EÚ) č. 470/2012 zo  4. júna 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polydextrózy (E 1200) v pive  Text s významom pre EHP

5.6.2012   
            
            
               SK
            
            
               Úradný vestník Európskej únie
            
            
               L 144/16
            
         NARIADENIE KOMISIE (EÚ) č. 470/2012
   zo 4. júna 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polydextrózy (E 1200) v pive
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo po podaní žiadosti.
            
         
               (4)
            
            
               Žiadosť o schválenie používania polydextrózy (E 1200) ako stabilizátora v pive bola predložená a sprístupnená členským štátom.
            
         
               (5)
            
            
               Pivá so zníženým obsahom energie a nízkoalkoholické pivá sú vo všeobecnosti málo obľúbené, pretože sú nedostatočne silné a majú nevýraznú chuť. Pridanie polydextrózy (E 1200) môže prispieť k zosilneniu intenzity a chuti a zároveň môže dodať potrebnú stabilitu peny. Okrem toho má polydextróza (E 1200) nízku kalorickú hodnotu a jej pridanie sa bude podieľať na celkovom obsahu kalórií v pive len v obmedzenej miere.
            
         
               (6)
            
            
               Polydextróza (E 1200) patrí do skupiny prídavných látok, v prípade ktorých nebol špecifikovaný prijateľný denný príjem (3). Z toho vyplýva, že nepredstavuje nebezpečenstvo pre zdravie na úrovni potrebnej na dosiahnutie požadovaného technologického účinku. Je preto vhodné povoliť používanie polydextrózy (E 1200) v pivách so zníženým obsahom energie a v nízkoalkoholických pivách.
            
         
               (7)
            
            
               Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie. Keďže schválenie používania polydextrózy (E 1200) v pivách so zníženým obsahom energie a nízkoalkoholických pivách predstavuje aktualizáciu tohto zoznamu, ktorá by nemala mať vplyv na ľudské zdravie, nie je nutné požiadať o stanovisko Európsky úrad pre bezpečnosť potravín.
            
         
               (8)
            
            
               Podľa prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (4), sa príloha II, v ktorej sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie polydextrózy (E 1200) v pive pred týmto dátumom je potrebné špecifikovať skorší dátum uplatňovania, pokiaľ ide o uvedenú prídavnú látku v potravinách.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. júna 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Správa Komisie o dietetickom príjme potravinárskych prídavných látok v Európskej únii, KOM(2001) 542 v konečnom znení
   
      (4)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa po zápise pre E 1105 vkladá do kategórie potravín 14.2.1 „pivo a sladové nápoje“ tento zápis:
      
         
                      
                  
                  
                     „E 1200
                  
                  
                     polydextróza
                  
                  
                     
                        quantum satis
                     
                  
                  
                      
                  
                  
                     iba pivá so zníženým obsahom energie a nízkoalkoholické pivá
                  
                  
                     Obdobie uplatňovania:
                     od 25. júna 2012“